มันนี่ทูเดย์
กรุงศรีฯ ตั้งผู้ช่วยเอ็มดี
24 ก.ค. 2558

กรุงศรีฯ ตั้งผู้ช่วยเอ็มดี
ธนาคารกรุงศรีอยุธยา ประกาศแต่งตั้ง นายตรรก บุนนาค เป็นผู้ช่วยกรรมการผู้จัดการใหญ่อาวุโสและประธานคณะเจ้าหน้าที่ ด้านโกลบอลมาร์เก็ตส์ มีผลตั้งแต่วันที่ 1 ก.ค. 2558
สำหรับนายตรรกร่วมงานกับธนาคารกรุงศรีฯ ในปี 2546 และปี 2556 ได้เป็นประธานเจ้าหน้าที่ด้านบริหารการเงิน ดูแลกลุ่มงานบริหารการเงิน ซึ่งได้รับการยกระดับเป็นกลุ่มงานโกลบอลมาร์เก็ตส์เมื่อต้นปีที่ผ่านมา เป็นกลุ่มงานที่นำเสนอบริการซื้อขายเงินตราต่างประเทศ ตราสารอนุพันธ์ บริการบริหารและจัดการความเสี่ยง และบริการผลิตภัณฑ์เพื่อการลงทุน พร้อมบริการข้อมูลเชิงลึกบทวิเคราะห์วิจัยตลาดระดับโลก โดย มิตซูบิชิ ยูเอฟเจ ไฟแนนเชียล กรุ๊ป (MUFG) 
ธอส.คัดทรัพย์เอ็นพีเอขายราคาถูก
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส.ได้คัดทรัพย์เอ็นพีเอคุณภาพดี ทำเลเด่น จำนวนกว่า 1,500 รายการ ประมูลขายพร้อมกันทั่วประเทศ บางรายการมอบส่วนลดสูงสุดถึง 50% จากราคาปกติ แบ่งเป็นทรัพย์สินในเขตกรุงเทพฯ และปริมณฑล จำนวน 250 รายการ โดยมีราคาเปิดประมูลต่ำสุดเริ่มต้นที่ 9.6 หมื่นบาท ซึ่งเป็นทรัพย์ประเภทห้องชุดขนาด 24.5 ตารางเมตร ในโครงการเลิศมงคลทองคอนโดบางปู จ.สมุทรปราการ ส่วนทรัพย์ในภูมิภาคที่นำมาออกประมูลในครั้งนี้มีจำนวนกว่า 1,300 รายการ ราคาเริ่มต้น 4.6 หมื่นบาท โดยเป็นทรัพย์ประเภทที่ดินเปล่าขนาด 62.30 ตารางวา ตั้งอยู่ใน อ.เมือง จ.ลำปาง